กระทรวงพาณิชย์ ร่วมเฉลิมฉลองความสัมพันธ์ทางการทูตไทย-อินเดีย ครบรอบ 75 ปี มุ่งเป้าลงนาม mini FTA 5 รัฐเพิ่มเติม
นายจุรินทร์ ลักษณวิศิษฏ์ รองนายกรัฐมนตรีและรัฐมนตรีว่าการกระทรวงพาณิชย์ กล่าวภายหลังเป็นประธานเปิดงาน NORTHEAST INDIA FESTIVAL ณ โรงแรมเซ็นทารา แกรนด์ แอท เซ็นทรัลเวิลด์ ว่า ภาคตะวันออกเฉียงเหนือของอินเดียมีความใกล้ชิดกับประเทศไทยทั้งวัฒนธรรมและประเพณี ซึ่งมีเทศกาลซังเก้นใกล้เคียงกับเทศกาลสงกรานต์กับประเทศไทย ดังนั้นวัฒนธรรมและประเพณีจึงมีความใกล้เคียงกันมาก ในนามของรัฐบาลไทยและตัวแทนของประชาชนไทย ขอขอบคุณรัฐบาลกลางอินเดียที่จัดงานเทศกาลเป็นครั้งที่ 2 เฉลิมฉลอง 75 ปี  ความสัมพันธ์ทางการทูตระหว่างไทย-อินเดีย โดยเฉพาะเมื่อเส้นทางหลวงไตรภาคี อินเดีย-เมียนมา-ไทยเสร็จสิ้น จะยิ่งเพิ่มมูลค่าทางการค้าระหว่างอาเซียน-อินเดียมากขึ้น ที่ผ่านมาคณะเดินทางไทยได้เยือนประเทศอินเดีย 3 ครั้ง เพื่อเจรจาด้านการค้าและประสบความสำเร็จในการลงนาม mini FTA ระหว่างไทยและรัฐเตลังกานา พร้อมมุ่งเป้าลงนาม mini FTA เพิ่มเติม ได้แก่ รัฐกรณาฏกะ (กอระนาตกะ) รัฐมหาราษฏระ (มหาราดตะระ) รัฐเกรละ(เกละ) รัฐคุชราต  (คุดชะราด) รวมถึงรัฐอัสสัม (อัดสัม) ในภาคตะวันออกเฉียงเหนือของอินเดียด้วย เพื่อเพิ่มพูนมูลค่าการค้าการลงทุนระหว่างไทยกับอินเดียต่อไป อีกทั้งการจัดงานในครั้งนี้ จะยิ่งเพิ่มมูลค่าการค้าและการท่องเที่ยว ระหว่าง 2 ประเทศและเพิ่มความสัมพันธ์ระหว่างการเมือง วัฒนธรรมและประชาชนให้แน่นแฟ้นยิ่งขึ้นทั้งนี้ ภาคตะวันออกเฉียงเหนือของอินเดีย ประกอบด้วย 8 รัฐ ซึ่งแหล่งของวัตถุดิบและทรัพยากรธรรมชาติที่จำเป็นสำหรับอุตสาหกรรมต่างๆ อาทิ การแปรรูปอาหาร สิ่งทอและพลังงาน เป็นต้น โดยรัฐบาลอินเดียจะเร่งผลักดันภูมิภาคนี้ให้เป็นประตูสำคัญสู่อาเซียน